Giriček: 'Borim se za još bolje mjesto u NBA ligi' (29/1/04) - 2004-01-29
"Mislim da ne bih mogao ostati živjeti tu, ustvari niti nigdje drugdje u svijetu, osim u Hrvatskoj. Mislim da je povratak u Hrvatsku na
IP: Što Vam je donijela ova sezona u NBA? GG: "Nije da nisam više očekivao od ove godine, ali više su razlog objektivne okolnosti, nego moji subjektivni razlozi ... onu minutažu koju dobijem, mislim da ju iskoristim na pravi način. Sve je samo pitanje trenera koliko će mi dati u svakoj utakmici. Evo, sad sam počeo dobivati nešto manju minutažu, oko petnaestak minuta u zadnjih deset utakmica. Ali, pokušavam to iskoristiti na najbolji mogući način, da si podignem statistiku. Znači, ako mi da pet minuta, igrat ću maksimalno obranu i maksimalno napad, pa šta bude. Ako misli da zaslužujem više, dat će mi više igre." IP: Ovo je Vaša druga sezona u NBA. Sada ste u Orlandu. Vidite li Vašu budućnost tu, u Orlandu? GG: "Pa, volio bih ostati tu. Volim ovaj grad; jako je lijep za živjeti, ima puno toga zanimljivog za vidjeti, interesantan je ... ali, vidjet ćemo. Moj status je 'restricted free agent', to znači da oni mogu odgovoriti na bilo koju drugu ponudu nekog kluba iz NBA. Vidjet ćemo koliko su oni zadovoljni sa mnom na kraju godine, znači, kad završi sezona, sjest ćemo i dogovoriti se." IP: U svakom slučaju, ostajete u NBA ligi? Čini mi se da imate dobro mjesto ovdje. GG: "Ja se borim za još bolje. Nisam zadovoljan mjestom, dakle, borim se za bolje. Vidjet ćemo što će biti dogodine, a, kažem, bit ćemo pametniji preko ljeta. Sve je moguće: povratak u Europu, ostanak u NBa - sve je moguće." IP: Vi ste počeli svoju karijeru u NBA na, rekao bih, neobičan način: s 29 poena u prvoj utakmici ušli ste u povijest NBA. Onda ste igrali All-Star utakmicu za 'rookieje', itd. Možemo li vas možda vidjeti i u All-Star utakmici onih koji su u NBA drugu godinu? GG: "Objektivno govoreći, mislim da je teško. To bi mi bio cilj za ovaj dio sezone, ali mislim da je teško s obzirom da ne igram puno i jednostavno nemam statističke podatke tako dobre da bih ušao u tu ekipu. Ja subjektivno mislim da zavređujem, međutim, eto ... statistika mi je takva da mislim da me neće pozvati u All-Star ekipu." IP: Nosite broj 7 na dresu. Je li to zbog Tonija? Čujete li se s njim? GG: "Sad smo se dva puta za redom vidjeli u Milwaukeeju, pozdravili se, popričali ... ne čujemo se telefonski, ali popričamo kad se vidimo." IP: A što je s ostalima - Planinićem, Brunom Šundovom ... imate li kontakt s njima? GG: "S Planinićem se čujem. Baš smo jučer razgovarali … sa Šundovom nešto manje; s njim se isto popričam kada se sretnemo na utakmicama. Nedavno je bio tu kad smo igrali protiv Clevelanda … IP: … Da, sad je na probnom radu u New Yorku … GG: … Da, sad je potpisao ponovno za New York … IP: Znate li hoće li ostati? GG: "Pa, nisam siguran ... teško je reći." IP: Što se Planinića tiče, i u njegovom klubu došlo je do promjene trenera. GG: "Pa, nadam se da će mu novi trener dati više minutaže igre. Mislim da bi trebao malo više igrati." IP: Gledao sam ovaj vaš trening. Moram priznati da sam očekivao više žestine s obzirom na to kako se igra u NBA. GG: "Pa to je samo 'walk-through' ... to je samo priprema za utakmicu gdje se organizira pozadinska igra i eventualno se uhvati nešto šuta." IP: I, kad onda trenirate? GG: "Teško je planirati termine za trening, jer su utakmice tako zgusnute, čitav je raspored zgusnut - igramo 82 utakmice u pet i pol, šest mjeseci. Teško je naći vremena za trening, tako da se najveći posao u tom smislu napravi na kampu, prije sezone." IP: Orlando je predivan grad. Spomenuli ste da volite grad. Kada nađete ono malo slobodnog vremena, kuda pobjegnete? Jeste li još s Natašom, vašom djevojkom? GG: "Pa, vjenčali smo se, a, evo, dobit ćemo i kćerkicu u trećem mjesecu. Obično odemo negdje na večeru, ili u kino, ili odemo u zabavne parkove tipa Disneylanda, Universal studija i slično." IP: Naravno, tu je i ono vječno nostalgično pitanje: nedostaje li vam Hrvatska, odnosno Zagreb? GG: "Mislim da mi ove godine pogotovo nedostaje. Zbilja, jedva čekam da se vratim u Hrvatsku." IP: A kad se rodi kćerkica, hoće li doći baka? GG: "Da, da, doći će moji mama i tata, a Natašina mama neće doći jer se užasno boji aviona. Ona je klaustrofobična i jednostavno se ne može odlučiti na takav put. I moja mama se boji aviona, ali kaže da će stisnuti zube i doći. To im je prva unuka, pa moraju doći." IP: A kako doživljavate Ameriku? Kakvo je to mjesto za živjeti? GG: "Ja osobno ne bih mogao ovdje živjeti. Ipak su svi moji prijatelji i sva poznanstva koja sam stekao u 25 godina u Hrvatskoj. Tamo mi je sve. Jednostalno, mentalite ljudi je takav da mi više odgovara. Sada, gledajući iz ove perspektive, mislim da ne bih mogao ostati živjeti tu, utvari niti nigdje drugdje u svijetu, osim u Hrvatskoj. Mislim da je povratak u Hrvatsku najrealniji. Isto tako, ovisi o djeci ... kada krenu u školu, možda budem drukčije razmišljao, ali trenutno mislim da je povratak u Hrvatsku najrealniji." IP: I, da završimo možda opet s NBA ligom. Neka poruka, možda, mlađim košarkašima koji bi željeli doći u NBA? GG: "Prvo, moraju biti realni, ne trebaju očekivati nekakve velike stvari; trebaju prvo proći određeni put: početi s jakim treningom, znači ne zabušavati na treninzima; čuvati zdravlje, to je jedna od osnovnih stvari; pokušati se možda prvo afirmirati u Europi kao dobar europski igrač, a tek onda pokušati doći u NBA, jer čak i kada ste afirmirani u Europi, ljudi ovdje toliko ne vjeruju u vas i teško dobijete šansu, a kamoli ako niti niste afirmirani u Europi." IP: Jesu li za vas i dalje najbolji igrači u NBA Kobe Bryant i Tracy McGrady? GG: "Od bekovskih pozicija, definitivno - da. Od centara, to su sigurno Shaquille O'Neal i Tim Duncan ... i Kevin Garnett." IP: S kim iz prve petorke NBA lige biste vi voljeli igrati? GG: "Ja mislim da je Tim Duncan igrač s kojim je milina igrati ... a, onda, Kevin Garnett."